Document ID: 32014D0459

KOMISIJOS SPRENDIMAS
2014 m. liepos 10 d.
dėl biocidinių produktų, kuriuose yra vario, tiekimo rinkai būtiniausioms reikmėms
(pranešta dokumentu Nr. C(2014) 4611)
(Tekstas autentiškas tik anglų, graikų, ispanų ir kroatų kalbomis)
(2014/459/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. gruodžio 4 d. Komisijos reglamentą (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (1), ypač į jo 5 straipsnio 3 dalį,
kadangi:
(1)
pagal Komisijos reglamento (EB) Nr. 1896/2000 (2) 4 straipsnį pranešta, kad varis naudojamas 11-o tipo produktuose, kaip apibrėžta Europos Parlamento ir Tarybos direktyvos 98/8/EB (3) V priede;
(2)
per nustatytą terminą nebuvo pateikta nė vieno viso dokumentų rinkinio, kuriuo remiantis varį būtų galima įtraukti į Direktyvos 98/8/EB I, IA arba IB priedus. Pagal Komisijos sprendimą 2012/78/ES (4), taikant jį kartu su Reglamento (EB) Nr. 1451/2007 4 straipsnio 2 dalimi, varis, skirtas naudoti 11-o tipo produktuose, rinkai netiekiamas nuo 2013 m. vasario 1 d.;
(3)
remdamosi Reglamento (EB) Nr. 1451/2007 5 straipsniu, Kroatija, Ispanija, Airija ir Graikija pateikė atskiras paraiškas Komisijai prašydamos leisti kelioms reikmėms tiekti rinkai biocidinius produktus, kuriuose yra vario;
(4)
Komisija pasirūpino, kad paraiškos būtų viešai prieinamos elektroninėmis priemonėmis;
(5)
keliose paraiškose teigiama, kad biocidiniai produktai, kuriuose yra vario, naudojami tam, kad jūrinių naftos ir dujų gavybos platformų ir kitų jūros bei pakrančių įrenginių pagrindinis vandens įvadas neapaugtų biologinės kilmės nešvarumais; tai daryti būtina, kad neužsikimštų vandens, be kita ko, naudojamo apdorojimo procesams, geriamajam bei prausimosi vandeniui ruošti ir gaisrams gesinti, įvadas, nes užsikimšus įvadui galėtų kilti mirtina grėsmė įrenginio darbuotojų sveikatai ir saugai;
(6)
be to, keleto paraiškų duomenimis, biocidiniai produktai, kurių sudėtyje yra vario, naudojami laivų pagrindinių vandens įvadų apaugimo biologinės kilmės nešvarumais prevencijai, jei tai būtina siekiant, kad neužsikimštų visam laivo vamzdynui ir vandens sistemai naudojamo vandens įvadas. Tai apima visas vidines vamzdyno dalis, kaip antai gaisro gesinimo sistemą, būtiną saugiai laivo eksploatacijai;
(7)
per viešąsias konsultacijas dėl tų paraiškų negauta jokių pastabų. Tačiau paraiškas pateikusios valstybės narės teigė, kad jų teritorijoje yra būtina turėti įvairių techniškai ir ekonomiškai įgyvendinamų alternatyvų, kuriomis būtų galima užtikrinti apaugimo biologinės kilmės nešvarumais prevenciją siekiant sumažinti jūrinių įrenginių, taip pat jūros bei pakrančių įrenginių ir laivų pagrindinio vandens įvado užsikimšimo riziką;
(8)
todėl vario neleidus naudoti jūrinių naftos bei dujų gavybos platformų ir kitų jūros bei pakrančių įrenginių arba laivų pagrindinio vandens įvado apaugimo biologinės kilmės nešvarumais prevencijai, šiuo metu tose valstybėse narėse greičiausiai kiltų didelė grėsmė visuomenės sveikatai. Be to, dabartinių sistemų, kuriose naudojamas varis, atsisakymas arba pakeitimas kitomis laivuose daugeliu atvejų gali būti sunkiai įperkamas ir logistiniu bei praktiniu požiūriu sunkiai įgyvendinamas. NET jei tai būtų įmanoma įgyvendinti, tai galėtų užtrukti. Todėl šiuo metu yra būtina leisti būtiniausių reikmių atvejais taikyti nukrypti leidžiančias nuostatas, kurių prašoma;
(9)
tačiau, jeigu nedelsiant nebus pateikta išsami paraiška dėl vario naudojimo 11-o tipo produktuose patvirtinimo, biocidinių produktų, kuriuose yra vario, naudotojai turėtų įgyvendinti alternatyvius apaugimo biologinės kilmės nešvarumais prevencijos metodus. Todėl tikslinga reikalauti, kad tokiu atveju tų valstybių narių naudotojai būtų aktyviai ir laiku informuojami, kad jie galėtų užtikrinti tų alternatyvių metodų veiksmingumą, prieš pašalinant iš rinkos biocidinius produktus, kuriuose yra vario,
PRIĖMĖ ŠĮ SPRENDIMĄ:
1 straipsnis
1. Laikydamosi Reglamento (EB) Nr. 1451/2007 5 straipsnio 3 dalyje nustatytų sąlygų, Kroatija, Ispanija, Airija ir Graikija gali leisti tiekti rinkai biocidinius produktus, kuriuose yra vario (EB Nr. 231-159-6; CAS Nr. 7440-50-8), šio sprendimo priede nurodytoms reikmėms.
2. Jeigu yra pateikti dokumentai dėl vario naudojimo 11-o tipo produktuose atitinkamoms reikmėms patvirtinimo ir vertinančioji valstybės narė patvirtino jų išsamumą ne vėliau kaip iki 2014 m. gruodžio 31 d., Kroatija, Ispanija, Airija ir Graikija gali ir toliau leisti tiekti rinkai tuos produktus iki termino, numatyto Europos Parlamento ir Tarybos reglamento (ES) Nr. 528/2012 (5) 89 straipsnyje tiems atvejams, kai medžiaga patvirtinta arba nepatvirtinta.
3. Kitais, nei nurodytieji 2 dalyje, atvejais Kroatija, Ispanija, Airija ir Graikija gali ir toliau leisti tiekti rinkai tuos produktus iki 2017 m. gruodžio 31 d., jeigu tos valstybės narės nuo 2015 m. sausio 1 d. užtikrina, kad naudotojai būtų aktyviai informuojami apie neatidėliotiną būtinybę atitinkamoms reikmėms veiksmingai taikyti alternatyvius metodus.
2 straipsnis
Šis sprendimas skirtas Airijai, Graikijos Respublikai, Ispanijos Karalystei ir Kroatijos Respublikai.
Priimta Briuselyje 2014 m. liepos 10 d.

Labels: 3
1
6